જય મિશ્રા... જેણે પોતાની જિંદગીના શરૂઆતના 16 વર્ષ ખૂબ જ ગરીબાઈમાં પસાર કર્યા. આ સમય દરમિયાન તે એક ઝૂંપડામાં રહ્યાં. જિંદગીની મૂળભૂત જરૂરિયાતો જેમ કે રોટી, કપડા અને મકાન જેવી વસ્તુઓ પણ તેમના નસીબમાં નહોતી. આટલી ખરાબ પરિસ્થિતિમાં પણ જયના પિતાજી તેમના બાળકોને સારું શિક્ષણ અપવા માંગતા હતાં. જય તેમના પિતાજીને જ પોતાના રોલ મોડલ માનતા હતાં. તેમના પિતા પણ જયના ભણતર પર વધારે ધ્યાન આપતા હતાં અને તેઓ જયને પણ એવું જ શીખવાડતા કે તમારા કર્મ પર વિશ્વાસ રાખો અને ભણતર પ્રત્યે પૂરેપૂરું ધ્યાન આપો. તેમના પિતાજીએ PWDમાં એક પ્યૂનની નોકરી તરીકે પોતાના કરિયરની શરૂઆત કરી હતી. તેમની મહેનત અને લગનના કારણે તેઓ એક સમયે ગ્રામીણ બેંકના મેનેજરની પદવી સુધી પહોંચી ગયા. તેઓ તેમના દીકરાને પણ એક જ સલાહ આપતા હતાં કે શિક્ષણ જ એક માત્ર એવું સાધન છે જેના દ્વારા વ્યક્તિ પોતાની જિંદગી બદલી શકે છે, અને આ વાત જયના મગજમાં ઘર કરી ગઇ હતી.